(4)

V sklepu so opredeljeni naslednji upoštevni trgi: (a) Zapestne nosljive naprave, ki se lahko nadalje razdelijo na (i) naprave za spremljanje telesne vadbe in pametne ure, (ii) naprave za spremljanje telesne vadbe in pametne ure s povezavo GPS in brez nje, (iii) pametne ure z mobilno povezavo in brez nje ter (iv) osnovne in popolne pametne ure. Geografski obseg zajema vsaj EGP, če ne celo ves svet. (b) Operacijski sistemi: (i) zagotavljanje operacijskih sistemov z licenco za pametne prenosne naprave in (ii) zagotavljanje operacijskih sistemov z licenco za zapestne nosljive naprave, morda razdeljenih v skladu z morebitnimi segmenti trga za zapestne nosljive naprave, navedene v prejšnjem odstavku. Geografski obseg trga operacijskih sistemov z licenco za pametne prenosne naprave obsega ves svet razen Kitajske, medtem ko geografski obseg trga operacijskih sistemov z licenco za zapestne nosljive naprave zajema vsaj EGP, če ne celo ves svet, razen Kitajske. (c) Trgovine z aplikacijami: (i) zagotavljanje trgovin z aplikacijami za določeno platformo operacijskih sistemov pametnih prenosnih naprav (zlasti trgovin z aplikacijami Android) in (ii) zagotavljanje trgovin z aplikacijami za določeno platformo operacijskih sistemov zapestnih nosljivih naprav (zlasti trgovin z aplikacijami za sistem Wear OS in naprave Fitbit). Geografski obseg trga trgovin z aplikacijami za določeno platformo operacijskih sistemov pametnih prenosnih naprav (npr. trgovine z aplikacijami Android) in zapestnih nosljivih naprav (npr. trgovine Wear OS in Fitbit) zajema ves svet razen Kitajske. (d) Splošne iskalne storitve: Geografski obseg trga splošnih iskalnih storitev je na nacionalni ravni. (e) Spletno oglaševanje: (i) zagotavljanje storitev oglaševanja na spletnih iskalnikih z možnostjo razdelitve na zagotavljanje storitev oglaševanja na spletnih iskalnikih na namiznih računalnikih ali prek mobilnih aplikacij in (ii) zagotavljanje storitev prikazovanja oglasov na spletu z možnostjo razdelitve na zagotavljanje storitev prikazovanja oglasov na spletu na namizju ali prek mobilnih aplikacij, zagotavljanje prikazovanja oglasov na spletu na družbenih omrežjih in zunaj njih, zagotavljanje storitev spletnega oglaševanja v obliki video posnetka ali brez njega. Geografski obseg opredeljenih trgov zajema nacionalno raven in jezikovne meje znotraj EGP. (f) Storitve oglaševalskih tehnologij: (i) zagotavljanje storitev SSP, (ii) zagotavljanje storitev DSP, (iii) zagotavljanje storitev omrežij iskalnih oglasov in omrežij prikazovalnih oglasov, (iv) zagotavljanje storitev oglaševalskih strežnikov in (v) zagotavljanje analitičnih storitev. Geografski obseg opredeljenih trgov zajema vsaj EGP. (g) Aplikacije za zdravje in telesno vadbo se lahko nadalje razdelijo glede na funkcionalnost in platformo (osebni računalnik, pametni telefon ali zapestna nosljiva naprava). Geografski obseg opredeljenih trgov zajema vsaj nacionalno raven. (h) Storitve mobilnih plačil, ki se lahko nadalje razdelijo na (i) bližnja/nespletna mobilna plačila in (ii) oddaljena/spletna mobilna plačila (vključno s storitvami posredništva pri plačilih ali brez), razdelijo pa se lahko tudi na podlagi uporabljene platforme (pametna prenosna naprava ali zapestna nosljiva naprava). Geografski obseg opredeljenih trgov zajema vsaj nacionalno raven. (i) Druge digitalne aplikacije in storitve: (i) navigacijske aplikacije, ki ponujajo navigacijo po načelu zavoj za zavojem, (ii) virtualni pomočniki, (iii) storitve digitalne distribucije glasbe in (iv) storitve digitalnega prevajanja z različnimi možnimi segmenti. Geografski obseg trga za (i) navigacijske aplikacije zajema vsaj EGP, če ne celo ves svet, za (ii) virtualne pomočnike, (iii) storitve digitalne distribucije glasbe in (iv) storitve digitalnega prevajanja pa zajema vsaj nacionalno raven. (j) Digitalne zdravstvene storitve: (i) zagotavljanje storitev v oblaku in podatkovne analitike, (ii) storitve spremljanja pacientov, (iii) zagotavljanje podatkov za medicinske raziskave in praktične dokaze ter (iv) korporativni programi dobrega počutja. Geografski obseg trga za (i) zagotavljanje storitev v oblaku in podatkovne analitike je vsaj na ravni celotnega EGP, (ii) storitve spremljanja pacientov je vsaj na ravni celotnega EGP ali celo na svetovni ravni, (iii) zagotavljanje podatkov za medicinske raziskave in praktične dokaze je vsaj na ravni celotnega EGP, (iv) korporativne programe dobrega počutja je vsaj na ravni celotnega EGP.